《赠吴氏甥二首 其一》
宋代·袁燮

男儿何所急，为学要立志。此志苟坚彊，天下无难事。

超然贵于物，万善无不备。厥初本高明，有过则昏蔽。

但能改其过，辉光照无际。厥初本笃实，有过则虚伪。

但能改其过，金玉等精粹。改过贵乎勇，不勇真自弃。

有过如坑阱，改过如平地。平地可安行，坑阱宜急避。

事亲贵乎孝，事长贵乎弟。是为立身本，奉承无失坠。

门户久衰颓，盍作兴起计。是心通神明，勿使形骸累。

持之久而纯，百福如川至。

作者简介：（1144—1224）庆元府鄞县人，字和叔，号絜斋。师事陆九渊。孝宗淳熙八年进士。调江阴尉。浙西大饥，前往赈恤有方。宁宗即位，为太学正。庆元党禁起，以论去。召为都官郎官，迁司封郎官、国子祭酒。后为礼部侍郎。与丞相史弥远争议和事，被劾罢。起知温州，进直学士。卒谥正献。有《絜斋集》、《絜斋家塾书钞》等。